དེ་རྗེས་༡༩༤༨ལོར་སྐྱབས་རྗེ་༧སྨན་རིའི་ཁྲི་འཛིན་རིན་པོ་ཆེ་མཆོག་གིས་ཐུགས་བསྐྱེད་གཟེངས་མཐོའི་སྒོ་ནས་གཡུང་དྲུང་བོན་གྱི་བཤད་སྒྲུབ་སློབ་གཉེར་འདུས་སྡེ་དབུ་བཙུགས་གནང་བ་ལྟར།ཡོངས་འཛིན་སྨྲ་དབང་༧བསྟན་འཛིན་རྣམ་དག་རིན་པོ་ཆེའི་སྐུ་མདུན་ནས་དག་ཡིག་གི་མིང་གཞི་དང་།སུམ་རྟགས།སྙན་ངགསྒྲ་དང་སྡེབ་སྦྱོར།རྩིས་སྐར་ནགགསོ་བ་རིག་པ།དཀྱིལ་འཁོར་གྱི་ཐིག་རྩ།ཆོ་ག་ཕྱག་ལེན་དང་།སྐད་ཀྱི་བྱེ་བྲག་སོགས་སློབ་སྦྱོང་མཛད།ལྷག་པར་དུ་བོན་གྱི་མདོ་སྔགས་སེམས་གསུམ་ལ་བདག་དོན་དུ་ཐོས་བསམ་སྒོམ་གསུམ་གཞན་དོན་དུ་འཆད་རྩོད་རྩོམ་གསུམ་བཅས་ལོ་ངོ་བརྒྱད་ལྷག་གི་རིང་ལ་སློབ་སྦྱོང་གནང་སྟེ།༡༩༨༦ལོར་བཀའ་རབ་འབྱམས་པ་དགེ་བའི་བཤེས་གཉེན་གྱི་མཚན་བཏགས་བཞེས།ལོ་དེར་གཅེས་པའི་རང་ཡུལ་བོད་གངས་ཅན་ལྗོངས་སུ་ཕེབས་ནས།མདོ་སྟོད་སྨད་བར་གསུམ་གྱི་གནས་རི་གྲགས་ཅན་དང་།དགོན་སྡེ་ཁག་དང་།ལོ་རྒྱུས་ཅན་གྱི་ས་གནས།གྲགས་ཅན་གྱི་མི་སྣ་ཁག་མཇལ་འཕྲད་དང་ལྷག་པར་དུ་ཀྲུང་གོའི་ནང་བསྟན་མཐུན་ཚོགས་ཀྱི་གཙོ་འཛིན་པཎ་ཆེན་རིན་པོ་ཆེར་མཇལ་འཕྲད་དང་འབྲེལ་གཡུང་དྲུང་བོན་གྱི་རིང་ལུགས་འདི་མི་ཉམས་རྒྱུན་སྐྱོང་དང་ཉམས་པ་སླར་གསོ་ཡོང་བའི་འབོད་སྐུལ་ཞུས།